জঙ্গলমহলে শান্তির নতুন বার্তা রাখল ক্রীড়া দফতর পরিচালিত সম্প্রীতি ফুটবল ম্যাচ. রবিবার লালগড়ের সজীব সংঘের মাঠে খারাপ আবহাওয়াকে উপেক্ষা করে জড়ো হয়েছিলেন প্রায় ১২হাজার মানুষ. দুপুর ২টোর পর শুরু হয় ম্যাচ. দ্বিতীয়ার্ধে শঙ্কর ওঁরাওয়ের একমাত্র গোলে জঙ্গলমহল একাদশকে হারায় ক্রীড়ামন্ত্রী একাদশ.  ক্রীড়ামন্ত্রী একাদশের হয়ে এদিন মাঠে নামেন বাংলার সন্তোষজয়ী ফুটবলাররা. অন্যদিকে  জঙ্গলমহল একাদশের হয়ে খেলেন স্থানীয় ফুটবলাররা. গোটা ম্যাচে অসাধারণ কিছু সেভ করে সেরার শিরোপা হিসেবে নগদ ১০ হাজার টাকা পান জঙ্গলমহল একাদশের গোলকিপার সুনীল মুর্মু. দুদলের ফুটবলারদেরই মেডেল দেওয়া হয়. জয়ী দলকে জঙ্গলমহল ট্রফি ছাড়াও দেওয়া হয় ১ লক্ষ টাকা.  ক্রীড়ামন্ত্রী ছাড়াও হাজির ছিলেন কেন্দ্রীয় মন্ত্রী শিশির অধিকারী, পশ্চিমাঞ্চল উন্নয়ন মন্ত্রী সুকুমার হাঁসদা. বিরতিতে জওয়ানদের প্যারেডের পাশাপাশি ফানুস উড়িয়ে আতসবাজি পোড়ানো হয়. সঙ্গীত পরিবেশন করেন সুদেব দে. ম্যাচ দেখতে চুনি গোস্বামী, মানস ভট্টাচার্য,  কম্পটন দত্তের মতো অতীতের নামজাদা ফুটবল তারকারা ছিলেন. ছিলেন হরনাথ চক্রবর্তী, রাজেশ শর্মা, মিতালি ভট্টাচার্যের মতো টলিউডের তারকারাও.